גבי סיבוני

גבי סיבוני (נולד ב-1957) הוא אל"ם במילואים, מפקד סיירת גולני בעברו. עמד בראש תוכניות המחקר של המכון למחקרי ביטחון לאומי בתחומי צבא ואסטרטגיה וביטחון סייבר, וכיום עמית מחקר בכיר במכון ירושלים לאסטרטגיה ולביטחון. סיבוני הוא פרופסור באוניברסיטת פרנסיסקו דה ויטוריה שבמדריד.

ביוגרפיה

שירות צבאי
סיבוני נולד ב"שיכון כנען" שבצפת. מקום אליו עלו הוריו, מכלוף והלן, ממרוקו בשנת 1955 באוניה מנמל מרסיי עם הוריו עם שלושת אחיו (שמואל, דניאל ומיכאל). הוא למד בבית הספר היסודי ממלכתי ב"שיכון כנען" ולימודי תיכון בבית הספר העיוני בצפת.

עם גיוסו לצה"ל בחר לשרת בחטיבת גולני, שבה עבר מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה ושירת כמפקד מחלקה וכמפקד פלוגה. סיבוני לחם בשורות החטיבה במלחמת לבנון הראשונה ובשנים 1985-1984 פיקד על סיירת גולני בלחימה בדרום לבנון. בסוף שנת 1985 השתחרר מצה"ל. בשירות המילואים שימש ראש מטה חטיבת גולני, סגן מפקד האגד לוגיסטי של אוגדה 78 וראש מטה אוגדה, בפיקוד הצפון. כיום הוא משרת במילואים במטה הכללי.

קריירה מקצועית
סיבוני הוא בעל תואר ראשון ושני בהנדסה מכנית מאוניברסיטת תל אביב ובעל תואר דוקטור במערכות מידע גאוגרפיות מאוניברסיטת בן-גוריון בנגב. במקביל ללימודי התואר השני, התמחה סיבוני באוטומציה של תהליכי ייצור ובנייה של מכונות וכלים לקווי ייצור תעשייתיים ובהמשך עבד כמהנדס לאפיון והנדסת מערכת למערכות אלקטרואופטיות צבאיות דוגמת מערכות בקרת ירי נ"ט מבוססות אופטיקה ולייזר ומערכות ראיית לילה. בשנת 1995 הקים את חברת הבת של חברת "DHV" בישראל. חברה שעסקה בתכנון הנדסי וסביבתי למערכות עירוניות וארציות של טיפול והולכת מים, שפכים ואנרגיה. בתחילת שנת 2006 הקים את חברת הייעוץ "ג. בינה" שהינה חברת ייעוץ המתמחה בתחום ביטחון הסייבר, אבטחת מידע, ניהול פרויקטי מערכות מידע ופרויקטים עתירי תשתיות. במסגרת פעילותו העסקית ייעץ סיבוני לצה"ל במגוון רב של תחומים ובהם פרויקט צי"ד, ניתוח וגיבוש תפיסה מבצעית וארגונית כוללת להגנה על גבולות שלום בכלל ושל מדינת ישראל בפרט. גיבוש תפיסה מבצעית כוללת למערכות שו"ב והכוונה של אמצעי כינון וירי הנשלטים מרחוק בגבולות עימות.

מחקר

במקביל לפעילותו המקצועית, הצטרף סיבוני בשנת 2006 למכון למחקרי ביטחון לאומי כחוקר. כיום הוא עומד בראש שתי תוכניות במכון למחקרי ביטחון לאומי: תוכנית "ביטחון סייבר" ותוכנית "צבא ואסטרטגיה".
סיבוני הוא עורך כתב העת צבא ואסטרטגיה, כתב עת שפיט היוצא לאור שלוש פעמים בשנה בעברית ובאנגלית. בין היתר פרסם סיבוני שורת מחקרים אודות תפיסת ההפעלה של צה"ל, ההתמודדות עם ארגוני טרור היברידיים וכן מזכר "קווים מנחים לאסטרטגיה לאומית במרחב הסייבר". סיבוני היה היוזם והמוביל של כנס הסייבר הבינלאומי DCOI של המכון בארצות הברית. כנס שמטרתו לחשוף את המחקרים ואת העשייה הישראלית בארצות הברית.

באוקטובר 2018, פרסם סיבוני את הספר "רגולציה במרחב הסייבר", שבו נעשה ניתוח של מושג הרגולציה, התאמתו לצורכי מרחב הסייבר תוך הצעה של מודל ייחודי שיוכל להתאים מדינית ישראל ולמדינות נוספות בעולם.

בחודש יוני 2019 מונה סיבוני לפרופסור באוניברסיטת פרנסיסקו דה ויטוריה  שבמדריד. זאת במסגרת תוכנית הלימודים הארבע שנתית "ניהול ביטחון סייבר" שנועדה להכשיר מומחים להגנת סייבר וניהול משברי סייבר בארגונים ברשויות המדינה. בין תפקידיו הוא מונה להיות המשנה למנהל התוכנית וראש המחקר האקדמי והטכנולוגי.

ביולי 2019 פרסם סיבוני את מזכר "קווים מנחים לאסטרטגיית אבטחה לאומית", אותו כתב בהשתתפות בכירים לשעבר בשירות הביטחון הכללי, אשר בו קבע כי הגופים המופקדים על הנחיית האבטחה בישראל פועלים באופן חסֵר ובלתי מסונכרן, והמליץ להקים רשות ממלכתית לאבטחה, שתהיה מופקדת על הנחיית האבטחה בישראל ותרכז, תכוון ותנחה את פעילויות האבטחה הלאומיות, הממלכתיות והפרטיות בישראל.

באפריל 2020 סיים את עבודתו במכון למחקרי ביטחון לאומי, ובאפריל 2021 הצטרף למכון ירושלים לאסטרטגיה ולביטחון כעמית מחקר בכיר.

קווים מנחים לתפיסת ביטחון לישראל
בספטמבר 2019 פרסמו הרמטכ"ל לשעבר גדי איזנקוט וסיבוני עבודה שכותרתה "קווים מנחים לתפיסת ביטחון לישראל". עבודה זו התפרסמה במקביל במכון למחקרי ביטחון לאומי ובמכון וושינגטון למדיניות המזרח התיכון. השניים קובעים כי האתגרים ביטחוניים שבפניהם ניצבת מדינת ישראל מאז הקמתה מחייבים את קברניטיה לעצב עקרונות כתובים לביטחון לאומי ולגבש לאתגרים אלה מענה רלוונטי המשתרע על מגוון מאמצי הביטחון הלאומי. האיום המרכזי מולו מתמודדת ישראל הנה שאיפתה של איראן להשיג הגמוניה אזורית ונשק גרעיני. לצד אלה עולה הצורך להתמודד עם שינויים פנימיים בחברה הישראלית, כאשר לצד צמיחה באוכלוסייה, בעוצמה הכלכלית וביכולותיה מדעיות וטכנולוגיות, מתגלעים בקיעים מטרידים בלכידות החברה. העבודה מציעה מספר תובנות עקריות בהם: עדכון למושגי היסוד הצבאיים-ביטחוניים, מרכזיות המערכה שבין המלחמות, חשיבות התמרון היבשתי, חשיבות המאמץ המדיני בדגש על הקשר האסטרטגי עם ארצות הברית, המאמץ הכלכלי, המאמץ החברתי ובמסגרתו החשיבות המכרעת של הקשר על יהדות התפוצות והצורך לחזק קשר זה. המסמך מציג את עילות המלחמה של ישראל ובכלל אלה החשיבות של מערכה לפגיעה בבניין כוח של האויב לאור התפתחות אסטרטגית ומערכה לגמול מרתיע.

מוזיקה 
סיבוני הוא נגן גיטרה חשמלית. את הרכבו הראשון להקת "גשם", הקים במהלך לימודי התיכון בצפת. הלהקה ניגנה אז את מוזיקת התקופה (צלליות, סנטנה ועוד) כשלהרכב מצטרף מעת לעת אחיו (דניאל סיון) שניגן אף הוא על גיטרה חשמלית. בשנת 2003 הקים את להקת "כוח משיכה" יחד עם אחיו דניאל, חברו הקרוב נגן הבס גיורא סגל ונגן התופים יגאל צברי. לימים שינתה הלהקה את שמה ל"ג'וקבוקס" (Jukebox)

קישורים חיצוניים 
 קורות חייו של גבי סיבוני, באתר המכון למחקרי ביטחון לאומי
 
 
 
 
 
 
 
 מירון ארונוביץ, אל"ם גבי סיבוני: "שימוש בנשק כימי מצד אסד נגד ישראל - צעד התאבדותי", ביזפורטל,  27.08.2013
 
 
 .
 .
 .
 עדו רכניץ, דרושה פלטפורמה חדשה לצבא היבשה, מאמר תגובה למאמרם של גבי סיבוני ויובל בזק "התמרון היבשתי הרב זרועי לנוכח אתגרי העתיד", הוצאת מערכות 485- 486, נובמבר 2019
 סא"ל (בדימוס) דן שיאון, מאמר תגובה למאמרם של גבי סיבוני ויובל בזק "התמרון היבשתי הרב זרועי לנוכח אתגרי העתיד", הוצאת מערכות 485- 486, נובמבר 2019

מכּתביו:
 איום התערבות זרה בבחירות 2019 בישראל ודרכי ההתמודדות מולו, סייבר, מודיעין וביטחון, כרך 3, גיליון 1, מאי 2019
 דְּלֵית אֲתַר פָּנוּי מִנֵּיהּ – על הגנת הפרטיות ואיסור החדירה לרשומותיו של אדם במשפט העברי, סייבר, מודיעין וביטחון, כרך 2, גיליון 3, דצמבר 2018
 גבי סיבוני וגל פרל פינקל, גיוס והפעלה של עוצבות המילואים בתרחישי העימותים הצפויים, בתוך "מערך המילואים לאן?" בעריכת מאיר אלרן, כרמית פדן רוני טיארג'אן־אור, הושע פרידמן בן שלום, מזכר 183, המכון למחקרי ביטחון לאומי, תל אביב, אוקטובר 2018
 קווים מנחים לניהול סיכוני סייבר, סייבר, מודיעין וביטחון, כרך 2, גיליון 2, ספטמבר 2018
 רגולציה במרחב הסייבר, ספר: מזכר 180, המכון למחקרי ביטחון לאומי, תל אביב, אוגוסט 2018
 פיתוח יכולות ארגוניות לניהול משברי סייבר, סייבר, מודיעין וביטחון, כרך 2, גיליון 1, מאי 2018
 היערכות חמאס לצעדת הנכבה - המערכה על התודעה, מבט על, גיליון 1036, 20 במרץ 2018
 מאמץ התודעה הישראלי – משלים למאמץ הקינטי, מבט על, גיליון 1028, 28 בפברואר 2018
 שישה ימים וחמישים שנה, עורכים: גבי סיבוני, קובי מיכאל, ענת קורץ, המכון למחקרי ביטחון לאומי, דצמבר 2017
 איומים קיברנטיים על תהליכים דמוקרטיים, סייבר, מודיעין וביטחון, כרך 1, גיליון 3, דצמבר 2017
 משבר מוטיבציה בגיוס לשירות קרבי, מבט על, גיליון 997, 11 בדצמבר 2017
 אלכסנדר הגדול לא היה מתבלבל, עדכן אסטרטגי, כרך 20, גיליון 3, אוקטובר 2017
 לוחמת יבשה מוכוונת מודיעין, אתגרי המודיעין בישראל, המכון למחקרי ביטחון לאומי, 2017
 תרגילי צה״ל בכרתים וקפריסין, מבט על, גיליון 945, 27 ביוני 2017
 ארבעה עקרונות ועוד אחד: מודל חדש להגנת סייבר, סייבר, מודיעין וביטחון כרך 1, גיליון 2, יוני 2017
 רגולציה במרחב הסייבר בישראל — תשתית מושגית, אתגרים ודרכי התקדמות, סייבר, מודיעין וביטחון כרך 1, גיליון 1, ינואר 2017
 מלחמת התודעה הראשונה, הערכה אסטרטגית לישראל 2016–2017, המכון למחקרי ביטחון לאומי
 המערכה הצבאית בלבנון. בתוך: "מלחמת לבנון השנייה: היבטים אסטרטגיים". שלמה ברום ומאיר אלרן (עורכים), ידיעות אחרונות: ספרי חמד, תל אביב, 2007, עמודים 58–73
 מהאנתפאדה השנייה דרך מלחמת לבנון השנייה למבצע "עופרת יצוקה", "צבא ואסטרטגיה", כרך 1, גיליון 1, אפריל 2009
 
 
 
 
 
 
 
 
 מאמריו של גבי סיבוני, באתר המכון למחקרי ביטחון לאומי
  - אורכב בוייבאק מאשין
 מאמריו של גבי סיבוני, מתוך אתר חברת "ג. בינה"
 הסמכות והאחריות הפיקודית בצה"ל: בחינה ביקורתית של עמדת ועדת וינוגרד "עדכן אסטרטגי" 2007;10:36–39
 
 
 תפיסת המענה לאור מלחמת לבנון השנייה: מהלומה לא פרופורציונלית, "מבט על 74", 01.10.2008
 הפלת אסד – לא לדחוק את הקץ, ישראל היום,  21.05.2013
 
 
 גבי סיבוני וכרמית ולנסי, אש בדרום – הדילמה של ישראל בעזה, "מבט על 528", 18.03.2014
 
 
 גבי סיבוני וע' ג', האם חמאס יהיה מוכן יותר בעימות הבא עם ישראל — תובנות והערכות לגבי לקחי חמאס מ"צוק איתן","צבא ואסטרטגיה", כרך 7 גיליון 2, ספטמבר 2015
 גבי סיבוני ועופר אסף, קווים מנחים לאסטרטגיה לאומית במרחב הסייבר, מזכר 149, המכון למחקרי ביטחון לאומי, 2015
 דרושה אסטרטגיה לאומית בסייבר, הארץ,  אוקטובר 2015.
 .
 גבי סיבוני וגדעון סער, פרידה מסוריה, פרידה מסייקס-פיקו, "מבט על 754", 11.10.2015
 אסטרטגיית צה"ל – תפיסת פעולה ממוקדת, אתר המכון למחקרי ביטחון לאומי, "מבט על", גיליון 739, 26 באוגוסט 2015
 מאיר אלרן, גבי סיבוני, קובי מיכאל (עורכים), "אסטרטגיית צה"ל" בראי הביטחון הלאומי, המכון למחקרי ביטחון לאומי, 2016
 קובי מיכאל וגבי סיבוני, האתגרים הצבאיים בפני ישראל במעגל הראשון — ריבוי זירות ושונות האויבים, "הערכה אסטרטגית לישראל 2017-2016", המכון למחקרי ביטחון לאומי, דצמבר 2016
 מלחמת התודעה הראשונה, "הערכה אסטרטגית לישראל 2017-2016", המכון למחקרי ביטחון לאומי, דצמבר 2016
 
 גבי סיבוני, יובל בזק וגל פרל פינקל, פיתוח חשיבה ביטחונית-צבאית בצה"ל, "עדכן אסטרטגי", כרך 21, גיליון 1, אפריל 2018
 יובל בזק וגבי סיבוני, קיצור תולדות התמרון, מערכות, גיליון 484, יולי 2019.
 גדי איזנקוט וגבי סיבוני, קווים מנחים לתפיסת ביטחון לישראל, מזכר 196, המכון למחקרי ביטחון לאומי, ספטמבר 2019.
 גבי סיבוני ויובל בזק, “תפיסת הניצחון”: הצורך בתפיסת לחימה מעודכנת, מכון ירושלים לאסטרטגיה ולביטחון,  1 ביוני 2021.
 גבי סיבוני ויובל בזק, “דרך נחושה” – המערכה לקעקוע האסטרטגיה של איראן, מכון ירושלים לאסטרטגיה ולביטחון,  14 בפברואר 2022.
 גבי סיבוני ויובל בזק, לפני שיהיה מאוחר – על המשבר במערך המילואים, מכון ירושלים לאסטרטגיה ולביטחון,  24 בינואר 2023.

הערות שוליים

מפקדי סיירת גולני
סגל המכון למחקרי ביטחון לאומי
עורכי כתבי עת ישראלים
אלופי-משנה בצה"ל
בוגרי אוניברסיטת תל אביב
בעלי תואר דוקטור מאוניברסיטת בן-גוריון בנגב
סגל מכון ירושלים לאסטרטגיה ולביטחון
ישראלים שנולדו ב-1957